
A COVID-19 hatása Magyarország nemzetközi közúti árufuvarozására

A COVID-19 rengeteg szörnyűséget okozott az emberiségnek. Sokan vesztették el szeretteiket, ismerőseiket. A korlátozások és a vírustól való félelem olykor már az emberek állását is veszélyeztette itthon és világszerte, sok vállalatnak okozott jelentős gazdasági és logisztikai problémát.
Kutatásomban a járványnak Magyarország nemzetközi közúti árufuvarozására gyakorolt hatásait vizsgáltam más független változókkal együtt. Két külön vizsgálatot végeztem, melyekben a járványt eltérő módon vettem figyelembe, de a többi változó azonos maradt. A kapott eredmények önmagukban is érdekesek, azonban az elemzések összevetésével még több információra lehet szert tenni, hiszen a két modell különbségei visszavezethetők a járvány hatásainak reprezentációjára.
A vizsgálatok során a többváltozós lineáris regresszió eljárásmódját alkalmaztam, melynek módszertanáról részletesen írtam a dolgozat keretében.
Ezen kutatás célkitűzése a közúti árufuvarozás bemutatása egy rendkívüli esemény idején, mely a legtöbb országban komoly hatással volt a gazdaságra és az ott élő emberek mindennapjaira is.
Az eredményekről elöljáróban annyit, hogy sikerült számszerűsíteni a COVID-19 kitörésének és hosszabb távú hatásainak Magyarország nemzetközi közúti árufuvarozására gyakorolt hatásait, előbbi negatív, utóbbi pozitív befolyással bírt.



